Dalk geen beurtkrag vandagArgieffoto Ná vyf agtereenvolgende dae van beurtkrag, kan Suid-Afrikaners dalk gelukkig genoeg wees om ŉ beurtkragvrye Vrydag te beleef. Fase 2-beurtkrag is gisteraand om 21:57 gestaak. Beurtkrag is sedert Sondag nog elke dag die week toegepas. Eskom sê in ŉ verklaring dat hy goeie vordering kon maak om sy water- en dieselreserwes aan te vul en só sy opwekkingskapasiteit te verbeter. Die kragvoorsiener meen dit is daarom onwaarskynlik dat beurtkrag weer vandag toegepas sal word. “Ons sê dankie aan Suid-Afrikaners en al ons kliënte wat saam met ons deur hierdie moeilike vyf dae vasgebyt het,” lui die verklaring. Eskom het egter gewaarsku dat die kragnetwerk steeds onder erge druk en weerloos is. Dit beteken indien ŉ kragstasie nie optimaal funksioneer nie of tegniese probleme intree, beurtkrag op kort kennisgewing toegepas kan word. Eskom sê hy het ook die nodige gebeurlikheidsplanne gereed om die risiko van nat steenkool te bestuur weens die swaar reën wat die afgelope paar dae oor groot dele van die land geval het. “Eskom sal kliënte op hoogte hou van enige veranderinge wat kan lei tot beurtkrag.” Die kragvoorsiener het verbruikers gevra om steeds krag so ver as moontlik te bespaar, geisers en nie-noodsaaklike elektriese toestelle af te skakel en slegs die nodige ligte te gebruik om elektrisiteitsverbruik te beperk.